L’Equip de Govern demana una solució immediata a la situació de les platges de Malvarrosa, Corinto i Almardà
27 de març 2018

![](/media/gb4nbnxf/55-montaje.jpg)  

Este matí l’alcalde de Sagunt, Quico Fernàndez, acompanyat per la regidora de Platges, Mónica Caparrós i el regidor d’Urbanisme, Pablo Abelleira, s’han reunit a València  amb el cap de la demarcació de Costes, Antonio Cejalvo, per a traslladar al Ministeri, i concretament a la demarcació de València, algunes de les reivindicacions per part dels veïns i de les veïnes de la nostra ciutat. 

  

En este sentit, l’alcalde de Sagunt, Quico Fernández ha declarat que **“la reivindicació  més important de totes, al marge de les al·legacions que estem plantejant al projecte d'estabilització de la costa de Castelló que hui mateix ha arribat al Ministeri, és la preocupació dels veïns d'Almardà i sobretot els més directament afectats de Corinto i Malvarrosa perquè l'estat de la platja és d’absoluta inseguretat”.** Cal assenyalar que l'accés a la platja per part dels banyistes és pràcticament impossible, ja que s'ha creat una paret de grava que fa molt difícil tant accedir com eixir de l'aigua. **“Esta situació no és un problema puntual d'enguany, sinó que ja portem una sèrie d'estius i s'ha anat agreujant per la deriva de graves de les platges del nord. Esta situació s'ha d'acabar ja independentment de les obres que es puguen fer a Almenara, i que nosaltres ja hem donat la nostra opinió desfavorable, perquè no garantixen únicament el no agreujar la situació actual, sinó que, a més a més, podrien ser molt més contraproduents”** ha puntualitzat l’alcalde.

  

Els representants de l’Ajuntament de Sagunt han demanat, per tant, al cap de la demarcació de Costes una solució immediata que ha de començar ja perquè en la temporada d'estiu, les platges siguen segures i per tant, estiguen habilitades per al bany. Amb la situació actual s'està ocasionant un gravíssim perjudici a les persones, no sols per la seguretat del bany sinó també a les vivendes per tot allò que suposa la devaluació del seu valor. **“Esperem que esta demanda siga ben escoltada i siga també ben solucionada i que tota la preocupació del Ministeri, no se centre només en un sector de la costa perquè nosaltres tenim el mateix dret que tot el món a tindre unes platges segures, unes platges amb dignitat”** ha assenyalat Fernández.

  

Per altra banda, durant la reunió s’han estat comprovant també com van les autoritzacions, en primer lloc, per a la senda blava la qual ha d'unir la platja del Port de Sagunt i la de Canet d'en Berenguer a través del delta. En segon lloc, s’ha dialogat sobre la concessió de part del passeig de la platja del Port de Sagunt, **“on hem de resoldre una sèrie de qüestions perquè, evidentment, nosaltres hem d'escometre unes obres a la plaça de la Concòrdia que, com recordarem, la seua estructura va ser derrocada per problemes de seguretat i ara tenim un projecte que hem de portar endavant quan ens resolguen la concessió”** ha puntualitzat Quico Fernández.

  

Finalment, els representats del consistori saguntí han traslladat la demanda perquè en el Grau Vell, els propietaris de les concessions de les vivendes, tinguen una ampliació en la seua concessió. En este sentit, l’alcalde ha declarat que **“nosaltres considerem que la millor manera de conservar el Grau Vell és que els propietaris o titulars de les concessions de les vivendes tinguen un marge temporal molt més ampli, i que caldria estudiar esta situació perquè no tindria sentit que estes cases foren, en un moment, abandonades perquè ningú s'ocuparia, evidentment, de preservar el seu valor. El Grau Vell és un dels espais més singulars de la nostra ciutat, un dels representants de la nostra història i del nostre patrimoni, nosaltres ja tenim la concessió de 50 anys per a actuar al Grau Vell amb el que és Patrimoni Històric, però caldria que Costes es mullara, ja s'estan fent demandes també en altres llocs pel que respecta a una nova concessió o una concessió a llarg termini d'estes vivendes i els hem emplaçat a tractar este tema de manera especial”.**

  

**“En qualsevol cas la nostra visita, a banda d'intercanviar opinions sobre el projecte de Costes, era demanar ja l'actuació urgent perquè creguem que ja n'hi ha prou de mantindre esta situació d'abandonament de les nostres platges**” ha conclòs Fernández.

​

*   [](http://www.facebook.com/sharer.php?u=https://aytosagunto.es/va/actualitat/l-equip-de-govern-demana-una-solucio-immediata-a-la-situacio-de-les-platges-de-malvarrosa-corinto-i-almarda/ "Facebook")
*   [](http://twitter.com/share?url=https://aytosagunto.es/va/actualitat/l-equip-de-govern-demana-una-solucio-immediata-a-la-situacio-de-les-platges-de-malvarrosa-corinto-i-almarda/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-equip-de-govern-demana-una-solucio-immediata-a-la-situacio-de-les-platges-de-malvarrosa-corinto-i-almarda/ "Linked In")
*   [](mailto:?body=https://aytosagunto.es/va/actualitat/l-equip-de-govern-demana-una-solucio-immediata-a-la-situacio-de-les-platges-de-malvarrosa-corinto-i-almarda/)